# Portell de Morella

Portell de Morella és un municipi del País Valencià a a la comarca dels Ports. Limita amb la Mata, Cinctorres, Castellfort i Vilafranca, i amb l'Anglesola, a Aragó.

## Geografia

Segons Madoz, «el terreny és montuós i secà, de mitjana qualitat». Cavanilles el descriu «fracció» i amb «descarnades i dures les penyes calcàries que el cobreixen».
Des de Castelló s'hi accedeix a través de la CV-151, prenent després la CV-10 per a accedir a la CV-15; posteriorment es pren l'A-227 per a finalitzar en la CV-125.

## Història

Les primeres proves documentades de presència humana corresponen a jaciments arqueològics i pintures rupestres, que van des del període Magdalenenc a l'Epipaleolític i després al Mesolític. No consta l'existència de restes romanes a Portell, encara que Serafí Gamundi afirma que el poble ja existia en època visigòtica.
El 1086 pertanyia a la taifa de Lleida. El 25 d'octubre de 1157, Ramon Berenguer IV, comte de Barcelona i príncep d'Aragó, atorga la carta de poblament d'Alcanyís i la inclou entre les terres a poblar al fur de Saragossa. Després de ser conquerida Morella per Blasco I d'Alagon abans que s'iniciés la conquesta del Regne de València, el 17 d'abril de 1233 atorga a aquesta ciutat carta de població, a fur de Sepúlveda i Extremadura, incloent Portell entre els llogarets del terme morellà. El rei Jaume I confirma aquesta carta de poblament sense fer esment d'aquest fur.
El 1234, Jaume I fa donació de Portell, al costat d'altres llogarets, a l'orde del Temple. Quan aquesta es va dissoldre va passar a Morella. Des de final del segle xiii comença al costat d'altres llogarets una llarga lluita per a assolir la independència de Morella, fet que no s'aconsegueix fins a 1691, durant del regnat de Carles II, qui li va atorgar el títol de vila. Abans, el 1358, en ocasió de la guerra entre Castella i Pere el Cerimoniós, Portell i els llogarets van obtenir del rei una independència temporal, ja que va ser revocada al seu triomf.
A la mort del rei Martí I l'Humà, en 1410, Morella va donar la candidatura de Ferran d'Antequera, però Portell i els altres llogarets van prendre el partit de Jaume, comte d'Urgell. En 1520, durant guerra de les Germanies, es va unir al bàndol dels agermanats, i va patir després les represàlies reals. L'expulsió dels moriscs, en 1609, no va influir sobre la població, ja que, per fortuna, eren tots cristians vells, tot i que moltes famílies d'origen moro conreaven les masies.
En 1750 figura inclosa entre les viles de reialenc. Com gairebé totes les poblacions dels Ports i el Maestrat, va prendre part activa en les guerres carlistes.

## Demografia

El 1397 comptava amb 157 focs, el 1430 tenia 120 veïns. Segons el cens de Floridablanca de 1787, a Portell hi havia 609 habitants. El cens de 1888 eleva la xifra a 1.071 i el de 1910 a 1.086. Des de llavors ha patit un declivi constant.
Evolució demogràfica :
| 1990 | 1992 | 1994 | 1996 | 1998 | 2000 | 2002 | 2004 | 2005 | 2006 |
| 316 | 295 | 283 | 277 | 265 | 262 | 259 | 252 | 248 | 254 |

## Economia

Basada tradicionalment en l'agricultura de secà i principalment en la ramaderia d'ovelles i cabres. Existeixen dues indústries dedicades a la fabricació de gèneres de punt i altres materials tèxtils d'artesania.

## Alcaldia

Des de 2003 l'alcalde de Portell de Morella és Álvaro Ferrer Ferrer, primerament pel Partit Socialista del País Valencià (PSPV), i des de 2007 pel Partit Popular (PP).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | Francisco Gisbert Salvador | UCD | 19/04/1979 | -- |
| 1983–1987 | José Luis Cruz Cruz | PSPV-PSOE | 28/05/1983 | -- |
| 1987–1991 | Miguel Milian Moles | PSPV-PSOE | 30/06/1987 | -- |
| 1991–1995 | Miguel Milian Moles | PSPV-PSOE | 15/06/1991 | -- |
| 1995–1999 | Daniel Segura Dalmau | PSPV-PSOE | 17/06/1995 | -- |
| 1999–2003 | José Luis Cruz Cruz | UV | 03/07/1999 | -- |
| 2003–2007 | Álvaro Ferrer Ferrer | PSPV-PSOE | 14/06/2003 | -- |
| 2007–2011 | Álvaro Ferrer Ferrer | PP | 16/06/2007 | -- |
| 2011–2015 | Álvaro Ferrer Ferrer | PP | 11/06/2011 | -- |
| 2015–2019 | Álvaro Ferrer Ferrer | PP | 13/06/2015 | -- |
| 2019-2023 | Álvaro Ferrer Ferrer | PP | 15/06/2019 | -- |
| Des de 2023 | n/d | n/d | 17/06/2023 | -- |
| Fonts: Generalitat Valenciana |||||

## Monuments

* Castell de Portell de Morella. Castell i recinte emmurallat que amb el pas del temps fou aprofitat per a diversos usos.
* Església parroquial de l'Assumpció. Edificació barroca del segle xviii, amb tres naus, que conserva en les parets exteriors restes de claus, gàrgoles i motllures gòtiques de la primitiva església. La portada és d'estil barroc-xurrigueresc. La construcció data del 1750 i, segons Bautista i Garcia, és obra de l'arquitecte Josep Dols.
* Església del Calvari. Es va construir el 1849, al mateix temps que tot el conjunt de les capelles del Viacrucis representades en estampes de ceràmica
* Ermita de Nostra Senyora de la Font
* Ermita del Salvador

## Llocs d'interès

* Paratge Natural Municipal de la Rambla de Sellumbres. És un Paratge Natural Municipal dels municipis de Castellfort, Cinctorres i Portell de Morella.

## Festes i esdeveniments

* Dia de la Patrona. La Mare de Déu de l'Esperança se celebra el 18 de desembre amb processó, entrega de "coquetes" pels quintos i els xiquets reciten poesies a la Mare de Déu.
* Festes patronals. En honor de Sant Tomàs, Sant Roc i Mare de Déu de l'Assumpció. Del 3 al 15 d'agost.
* Festa de Sant Antoni. Aquesta festa popular d'indubtable origen pagà, donada la relació amb el culte al foc, constituïx un testimoniatge de primitives representacions cívic-religioses.
* Festa de Santa Àgueda. Se celebra el primer dissabte de febrer.
* Festa de Sant Marc. Romiatge al barri de l'Albareda. Se celebra el dissabte posterior al 25 d'abril.
* Sant Cristòfol. El 10 de juny es beneeixen vehicles i is fa ball nocturn.
* Els Pelegins de Portell. Tradicional romiatge que fan dotze homes a l'ermita de Sant Pere en Castellfort el 30 de juny.
A més, Portell ha acollit l'Aplec dels Ports en tres ocasions, els anys 1994, 2004 i 2022.

## Referències

* 1 2 Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Portell de Morella. Històric de Govern Local». Portal d'informació ARGOS. [Consulta: 2 desembre 2020].

## Enllaços externs

* Pàgina web de l'Ajuntament
* Institut Valencià d'Estadística Arxivat 2010-06-18 a Wayback Machine.
* Portal de la Direcció General d'Administració Local de la Generalitat Arxivat 2008-05-26 a Wayback Machine.